“Kovara W Wêjeyê Vedibêje”
Rêvebirên Kovara W mehê carekî dixwazin gel ji rewşa wêjeya kurdî haydar bikin û hişmendiyeke xwedîlêderketinê bi pêş bixin. 
Beşa çarê ya bizavên wêjeyî ya ku bi navê “Kovara W Wêjeyê Vedibêje” tê amade kirin, bi munasebeta mezunkirina mamosteyên zimanê Kurdî li Farqînê hat lidar xistin. Di bernamê de nivîskar û zimanzan Dilawer Zeraq li ser Romana Cîhanê, nivîskar Serwet Denîz jî, li ser Rewşa Romana Kurdî gotar pêşkêş kirin. Nivîskar Dilawer Zeraq di gotara xwe da destnîşan kir ku roman bixwe berhema bajarîbûnê ye û bajarîbûn jî ew tişt e ku her tiştê ku heye, dikare bike nava xwe, di hindûrê xwe da wî firehtir û geştir bike û şiklên nû peyda bike. Nivîskar da zanîn ku romana Kurdî niha di wexta zarokatîya xwe da ye û hejmara romana Kurdî hindik e. Birêz Zeraq got “lê her çiqas hejmar kêm be jî, asta romana Kurdî bilind e." Serwet Deniz jî da zanîn ku di wêjeya Kurdî de tesîra Stenbolê û rola kovara Hawarê mezin e. Nivîskarê Kurd destnîşan kir ku romana Kurdî cara pêşî di nav kurdên Qafkasyayê de derketîye. Wî da zanîn ku romanivîsê yekê yê Kurdan Erebê Şemo gotîye ku mesela nivîsandina romana Kurdî mesela xîretê ye. Kovara W ya ku pêşengîya van bizavan dike, her meh bi 80 rûpelan li Dîyarbekirê tê çap kirin. Rêvebirên kovarê mehê carekî bi rêya van gotûbêjan dixwazin gel ji rewşa wêjeya Kurdî haydar bikin û hişmendîyeke xwedîlêderketinê bi pêş bixin. Hêjayî gotinê ye ku kovar her meh cîh dide gotarên van bernameyan jî.